*Ivan Šaško, pomoćni biskup zagrebački*

**Homilija**

**u euharistijskome slavlju**

**Sedmoga dana u osmini Božića ('Stara Godina')**

*Zagrebačka prvostolnica, 31. prosinca 2018. u 18 sati*

*Liturgijska čitanja:*

*1Iv* 2, 18-21; *Ps* 96, 1-2; 11-12.13; *Iv* 1, 1-18

Draga braćo i sestre u zajedništvu euharistije, najljepše zahvale, s našim nadbiskupom, kardinalom Josipom, s biskupom Mijom, sa svećenicima i sestrama redovnicama, s raznim karizmama, s darovima koje kao vjernici unosimo u služenje i u svjedočenje u Zagrebačkoj nadbiskupiji!

**1.** Završetak i početak… Zadnji dan građanske godine spontano nas vodi u razmišljanje o završetku, a početak nove godine promatramo poput sjemena, poput novoga poticaja koji jača nadu.

U toj napetosti završetka i početka; za nas vjernike u napetosti prihvaćanja i odbijanja Isusova dolaska, očitovanja Krista i Antikrista, progovorila je i Božja riječ po apostolu Ivanu: najprije iz njegove Prve poslanice, pri čemu početak čitanja upozorava: *Djeco, posljednji je čas!*, a završetak pokazuje da znamo istinu, da imamo Pomazanje Božjega Duha, znanje koje otvara novi pogled.

Apostol Ivan ostavio nam je i Evanđelje koje govori o početku i o Riječi, o Njezinu utjelovljenju, da bi to isto Evanđelje završilo navještajem o Bogu koga nitko ne vidje nego je obznanjen, objavljen po Jedinorođencu koji je „u krilu Očevu“.

**2.** U Božićnome slavlju, kojemu pripadaju i ovi dani, posebno lijepo i snažno odjekuje rečenica: *U početku bijaše Riječ*, *Logos.* To je pojam koji se ne može prevesti jednom riječju, niti tisućama riječi. Njega prevode životi, punina života.

Riječ koja bijaše u početku prevedena je kao: smisao, kao djelo, kao Duh, kao pokretačka snaga svega što postoji... Ta Riječ je sve to – i neizmjerno više od toga. Ona je ponajprije *Božji plan* koji se ostvaruje, ili rečeno danas sveprisutnom riječju: Ona je Božji 'projekt'.

Toliko smo se puta uvjerili da se bez plana, zemljopisnoga, radnoga, duhovnoga, osjećamo izgubljeno i lako postanemo površni, privučeni prolaznim, ostavljeni s prazninom u duši. Bez Božjega plana, oslanjamo se na svoje nacrte, svoja htijenja, koja najčešće traže ispunjenje u onome što na kraju vodi u razočaranje i što zarobljava. Božji naum, njegov plan sa svakim i sa svakom od nas lijek je protiv ropstva u koje vode ljudski planovi bez Boga.

Čuli smo i što je cilj toga Plana – *dati život.* U nama ljudima postoji praznina koju može ispuniti samo Božja prisutnost i njegov život. Tu prazninu susrećemo i tamo gdje se čini da ima puno sadržaja; zapravo najviše tamo gdje osjećamo pretrpanost, tako da se lako osjeti čudna samoća, neka *'pretrpanost samoćom', 'nagomilanost praznine'* koju ispunja istina o našemu početku i završetku. Zato je danas dragocjeno biti u istini da je u početku, ali i na kraju Riječ, Božja Riječ – Isus Krist.

**3.** Zanimljivo je da nastajemo u majčinu krilu, da se rađamo ne znajući izgovoriti neku riječ, nego je drugima dano da tumače znakove darovanoga života: titraje začeća, otkucaje, disanje, govor pogleda, zvukova, pokrete i geste djeteta, koje promatraju ponajprije roditelji i oni koji se brinu za dijete. U tome se očituje smisao koji drugi ljudi prevode u riječi. U početku naših života nije ljudska riječ niti ljudski smisao. On je darovan, a mi ga prepoznajemo u Bogu koji je postao čovjekom.

Slično je i na kraju našega života. Premda ljudi pamte nečije posljednje riječi, čovjek ne umire u svojoj riječi, niti s ovoga svijeta može otići odijeljen od smisla života. Pa i ona stvarna riječ pripada drugima: u spomenu, u molitvi, u suzama, u zahvali.

Čini se samorazumljivim, ali imam osjećaj da to danas treba češće izgovoriti: Ljudska riječ nije ni na početku ni na kraju, a kao takva ne može dati smisao niti biti mjerodavna. U početku i na kraju je Božji naum; darovani smisao, njegova Riječ koja otkriva značenje i daje trajnost.

Vjerujem da to večeras prepoznajemo u onome što je tijekom 2018. ostavilo traga u našim pojedinačnim životima. To je vidljivo i u događajima koje u protekloj godini pamtimo kao osobito značajne za našu Zagrebačku nadbiskupiju. U njima prepoznajemo odliku da im je u početku i na kraju Gospodin te da nisu zatvoreni u jedan trenutak niti ograničeni vremenom.

**4.** [*Crkva.*]Kao okvir te godine vidim dva događanja koja se tiču ljepote i širine Crkve: ulazak u 2018. za nas je obilježen završnim zasjedanjem Druge sinode naše Nadbiskupije, a drugi dio toga godišnjeg okvira tvori pohod hrvatskih biskupa *Ad limina apostolorum* i susret s papom Franjom u mjesecu studenom. I jedan i drugi događaj najizvrsnija su očitovanja Crkve koja promatra svoju narav, poslanje i svjedočenje; sve ono što pokazuje njezino blago i sve što je potrebito obraćenja, novoga nadahnuća i Božje snage.

U otajstvu Crkve lako se vidi da na njezinu početku i na kraju nije ljudska nego Božja riječ; Crkva nije dio ljudskih planova, nego – uz svu grješnost i ljudsku ograničenost nas vjernika, članova Crkve – dio Božjega nauma i milosti. Ti događaji usmjeruju prema budućemu i pokazuju trajnost Crkve u raznim povijesnim okolnostima.

[*Svetost.*] Uz to, ova je godina bila obilježena naglaskom na dvije svetosti dvojice 'pravednih muževa'. *Godina svetoga Josipa* koju smo zaključili u ožujku približila nam je svetost čovjeka koji pred istinom da je Božja Riječ u početku odgovara šutnjom, da bi se ta Riječ lakše čula i prepoznala, djelovala u ljudima i preobražavala svijet; a pred istinom da je Božja Riječ na kraju, surađuje, raste u velikodušnosti i ljubavlju prema svojoj zaručnici, Blaženoj Djevici Mariji, pomaže ostvariti Božji plan.

Druga je posebno istaknuta svetost bila svetost blaženoga Alojzija Stepinca. Njegov život i umiranje zorno pokazuju da je u početku i na kraju Božja Riječ. To je privuklo u ovu prvostolnicu i u Krašić hodočasnike iz domovine i svijeta o 120. obljetnici njegova rođenja i 20. obljetnici njegove beatifikacije, s naročito dojmljivim hodočašćem svećenika Zagrebačke crkvene pokrajine u Krašić 3. listopada te s devet biskupijskih hodočašća u ovu katedralu.

Svetost je takva da ne proizlazi iz ljudskih planova i čuva trajnu vrijednost, bez obzira na društvene mijene. U tome svjetlu slobodno i mirno možemo reći da ni o njegovoj svetosti prvu riječ nemaju ljudi niti će imati zadnju. Ona je Božja i znamo da ju je Bog već izgovorio. U pouzdanju i radosnoj strpljivosti molimo da ju takvu razgovjetno i čisto izgovorimo kao Crkva i da je budemo dostojni, kao Alojzijevi častitelji.

**5.** [*Pozvanost.*] Božja je riječ posebno vidljiva u pozivu koji Bog upućuje ljudima. Svaki kršćanin je pozvan od Boga, ali s posebnom osjetljivošću zahvaljujemo Bogu za dar poziva u svećeništvo i redovništvo.

Ovo jest i mjesto i vrijeme da bismo zahvalili Gospodinu i zajednicama vjernika što je ove godine zaređeno osam prezbitera Zagrebačke nadbiskupije:

Ivan Braovac, Dario Kral, Filip Marić, Matija Novački, Toni Potrebić, Kristijan Tušek, Marko Toplak i Alen Vrbek. Osim njih u Nadbiskupiji je za prezbitere zaređeno i jedanaest redovnika. Osim njih zaređeno je i sedam dijecezanskih kandidata za đakone Zagrebačke nadbiskupije te dvanaest redovničkih.

Spomenimo se da su u nebesko zajedništvo Vječnoga svećenika prešli sljedeći nadbiskupijski svećenici: vlč. Domagoj Vuletić, preč. Andrija Lukinović, vlč. Stjepan Bakran i mons. dr. Ivan Golub.

Poziv u svećeništvo i redovništvo ostvaruje se prepoznavanjem da je Božja riječ u početku i na kraju, te da zahtijeva darovanost koja ne prestaje.

**6.** [*Darovanost.*] Premda je svaki od prethodnih događaja dar, tamo gdje se darovanost posebno očituje jesu *obitelji koje prihvaćaju život*. Poteškoće s kojima se susreće Crkva i domovina tiču se vrjednota, a vrjednote smisla. Tamo gdje je utjelovljena Božja Riječ prihvaćana kao početak i kraj, živi darovanost koja onemogućuje prevladavanje sebičnosti.

Kao primjer navodim da je ove godine u Zagrebačkoj nadbiskupiji kršteno osamdeset i jedno dijete u obiteljima koje imaju petero i više djece. Te obitelji ne odgovaraju samo na pitanje: *Kako?*, nego ponajprije na pitanje: *Zašto?* Početni i konačni smisao, koji susrećemo u otajstvu dara, otvara prostor obnove naroda i poleta. Ljudima koji otkriju da Bog ima plan u darivanju punine života ništa nije preteško.

U istome duhu čitamo i ostvarivanja kršćanske ljubavi koju živi naša mjesna Crkva u svojoj redovitosti i izvanrednosti, koje je naročit znak Caritasov *Dom za mlade bez odgovarajuće roditeljske skrbi 'Da život imaju'*, koji smo uspjeli izgraditi snagom ljubavi prema bližnjima.

**7.** Puno je onih koji će reći da su *mladi naša budućnost*. No, i pritom se valja pitati kakva je budućnost prema kojoj ih usmjerujemo. Njoj u središtu ne može biti ništa što ne daje odgovar na pitanje što je u početku i na kraju, što je smisao i radi čega bi trebalo nešto činiti.

Kao Crkva ih ne želimo zavaravati ljudskim riječima, nego upućujemo na Božju Riječ, na Krista koji je *put, istina i život*. On svakomu govori, naročito po Majci Mariji *što treba učiniti*. U tome duhu već smo započeli pripreme za 'Susret hrvatske katoličke mladeži', koji će biti u našoj nadbiskupiji 2020. godine. Ta priprema, u povezanosti s ostvarivanjem Sinode, daje priliku za plodonosnu obnovu.

Posebno je važno mladima reći i svjedočiti da je u početku i na kraju Božja riječ. Na svakomu je čovjeku da ju prihvati između početka i kraja svoga života i otkrije njezinu puninu.

Evanđelje je navijestilo istinsko svjetlo. To znači da postoji i lažno svjetlo. Lažno je svjetlo ono koje toliko osvjetljava ljepotu ljudskosti da se ne vidi njegova cjelina, a ona obuhvaća i našu smrtnost. Svjetlo istinsko u toj cjelini vidi radost koja nije zaustavljena na ljudskoj riječi, već pogađa smisao našega postojanja, naše čežnje za ljubavlju i naše vječnosti u Bogu.

**8.** To se odražava u svemu što mi, Crkva, živimo u društvenim okolnostima. One nikada nisu bile jednostavne, ali uvijek ih možemo mjeriti Božjom Riječju, prepoznati istinu od neistine i svjedočiti život.

Tijekom godine nalazili smo se u interakciji s društvenim događanjima, prijeporima i raspravama, kao što su (ističem tek nekoliko): pitanja o otajstvu života, istina o našoj hrvatskoj prošlosti, ratifikacija Konvencije Vijeća Europe o sprječavanju i borbi protiv nasilja nad ženama i nasilja u obitelji, referendumske inicijative; poteškoće pred izazovom migracija i osobito bolna iskustva odlaska ljudi iz Hrvatske.

U konkretnost života, u medijske dojmove, u gospodarska, politička i kulturalna pitanja ulazimo snagom utjelovljene Riječi. Nju trebamo svjedočiti, znajući da nismo sami. U nama, osobito u Crkvi kao cjelini, živi i djeluje Božji Duh; s nama je zagovor Bogorodice i svetih; s nama su svjedoci vjere i u progonstvima.

I dok se s pravom brinemo za ljude koji su u potrebi, imajući pred sobom razne statistike, ne zaboravimo da je (prema godišnjemu izvješću zaklade papinskoga prava *Pomoć Crkvi koja trpi*) danas u svijetu oko tristo milijuna izravno progonjenih kršćana a trideset i osam zemalja u kojima su kršćani diskriminirani. Premda će u medijima o tim milijunima biti manje riječi nego o nekim drugim ljudima, mi smo im blizu kao dio istoga, čudesnoga tijela Crkve.

Nastavimo svjedočiti da je u početku Božja riječ, što daje sigurnost i da je ona na kraju, što čuva nadu i vraća radost.

Amen.